Priporočamo v branje:

ALBA DE CESPEDES: Prepovedani zvezek

Valeria Cossati se neke lepe novemberske nedelje odpravi po opravkih in med kupovanjem cigaret za moža v izložbi zagleda črn, svetleč zvezek. Hipoma jo nerazložljivo zamika, da bi si ga kupila. Prodajalec ji sicer pove, da sme ob nedeljah prodajati samo cigarete in tobak, vendar Valeria vztraja in domov se odpravi stiskajoč zvezek pod plaščem. Začne pisati dnevnik, ampak skrivoma. V strahu, da je med pisanjem ne bi odkrili, in ker v stanovanju nima svojega kotička, kamor bi se lahko umaknila ali dnevnik zanesljivo skrila, ostaja budna dolgo v noč, da lahko piše, ko drugi že spijo, dnevnik pa živčno skriva, prestavlja po stanovanju. Sprva se boji zgolj tega, da bi odkrili, da piše: da daje svojim mislim pomembnost, da so zapisane, da si jemlje čas samo zase - ko pa je mogoče vedno še to ali ono postoriti po stanovanju. Ne želi načeti podobe požrtovalne matere in žene, ki jo je gradila, ki ji je v ponos, vse svoje odraslo življenje. Da je to oblika nečimernosti, prepoznava tudi sama, vendar zgolj uvid ne prinese nujno olajšanja ali spremembe v tem, kako živimo. S pisanjem dnevnika Valeria na novo spoznava samo sebe, odkriva potlačen nemir in nezadovoljstvo. V skrbi za življenjske odločitve svojih dveh otrok, ki vsak zase predstavljata njene lastne protislovnosti, se Valeria skozi refleksijo vsakdana ob pisanju sooča z lastnimi življenjskimi izbirami - preteklimi, in tistimi, ki jih bo še morala sprejeti. Pisanje sproži v njenem življenju drobne revolucije v rutini in razumevanju sebe, svojih najbližjiih, sveta. In vendar drži tudi, da celoten dnevnik zaznamuje razkorak med spoznanjem in dejanjem: *“življenje mine v tesnobnih poskusih sprejemanja sklepov, ki nikoli ne uspejo.”* Obvezno branje za ljubitelje knjig Elene Ferrante.

Katarina Mihelič, Knjižnica Škofljica